b"\n_START_ARTICLE_\nLetlands Museum for Udenlandsk Kunst\n_START_SECTION_\nBygning\n_START_PARAGRAPH_\nI den f\xc3\xb8rste halvdel af det 19. \xc3\xa5rhundrede udviklede Riga sig hastigt som handelscentrum. Byens k\xc3\xb8bm\xc3\xa6nd etablerede samtidigt deres egen f\xc3\xa6lles organisation, B\xc3\xb8rskomiteen, med hoveds\xc3\xa6de i byens r\xc3\xa5dhus. I 1847 blev det besluttet at overlade hele bygningen til byens egne institutioner og i stedet opf\xc3\xb8re en ny bygning med plads til byens laug, b\xc3\xb8rskomiteen og et teater._NEWLINE_Husets facade er udf\xc3\xb8rt i terracotta med diverse former for dekorationer og indsatte skulpturer af allegoristisk karakter \xe2\x80\x93 denne del af projektet under ledelse af den danske billedhugger David Jensen. Den f\xc3\xa6rdigtbyggede b\xc3\xb8rs blev indviet 26. maj 1856 under overv\xc3\xa6relse af den russiske zar Alexander II._NEWLINE_Den 24. januar 1980 opstod en brand i de \xc3\xb8vre udstillingsrum i bygningen. Den efterf\xc3\xb8lgende renovering varede frem til 1982. Flere steder p\xc3\xa5 museet kan man derfor stadig i dag se enkelte spor af branden.\n_START_SECTION_\nSamling\n_START_PARAGRAPH_\nMuseets samling af udenlandsk kunst best\xc3\xa5r af en sammenl\xc3\xa6gning af flere private samlinger prim\xc3\xa6rt i det 19. og 20. \xc3\xa5rhundrede._NEWLINE_Den f\xc3\xb8rste private samling der blev overdraget Rigas bystyre var fra Nikolaus von Himsel (1729-1764). Han var tyskbaltisk l\xc3\xa6ge, der havde samlet mange orientalske kunstv\xc3\xa6rker med henblik p\xc3\xa5 at lave et \xe2\x80\x99\xe2\x80\x99wunderkammer\xe2\x80\x99\xe2\x80\x99. Herefter fulgte en st\xc3\xb8rre donation fra Domenico de' Robbiani (1793-1889), en italiensk k\xc3\xb8bmand bosat i Riga, der inkluderede kunstv\xc3\xa6rker fra Holland, Tyskland og Frankrig._NEWLINE_Dertil kom samlinger fra Reinhold Schilling (1819-1888) (30 malerier) og Kerkovius (26 v\xc3\xa6rker). Den st\xc3\xb8rste enkeltgave til museet er Friedrich Wilhelm Brederlos samling (1779-1862). Han donerede 201 malerier, hvoraf 70 er af nederlandsk oprindelse."